Kažimír, Peter, podpredseda vlády a minister financií SR (2014-12-03):
Ďakujem veľmi pekne. Ja veľmi krátko zareagujem. Pán poslanec Šebej ma vytiahol zo stoličky. Ja ho nepovažujem za vojnového štváča, považujem ho za človeka, ktorý sa celý život venuje zahraničnej politike a ktorý tejto problematike aj rozumie. Ale musím povedať, že ho zároveň vnímam ako zanieteného euroatlantistu, ktorý z pohľadu problémov možno hyperbolizuje, to znamená, poukazuje na problém, ktorý je síce prítomný, ale nie v tej, podľa mňa nie v tej konkrétnej podobe, ako ho pomenúva. Súhlasím s tým, že armáda z pohľadu modernizácie svojej techniky je, dokonca by som nazval, v kritickej situácii, ale to je otázka, a to pán poslanec Šebej snáď uzná, to je otázka naakumulovania problémov aj z minulosti, pretože mali sme obdobia, kde sme plnili parametre zmluvne dané s NATO, s naším členstvom v NATO a nie sme si zrejme istí, a to je naprieč politického spektra, že tie peniaze boli míňané tým najefektívnejším spôsobom. Ja si ako minister financií dovolím trošku aj polemizovať s vaším výrokom o tom, že v rezorte obrany je všetko v najlepšom poriadku, a toto mám vydiskutované aj s pánom ministrom obrany, to znamená, ja ho teraz za chrbtom akosi nenapádam ani neohováram, ale myslím si, že problémom nášho rezortu obrany je to, čo ja zvyknem nazývať tak obrazne príliš veľa generálov a málo vojakov. Máme trvalý spor, na ktorý poukazujeme z hľadiska rezortu financií a rezortu obrany. Podľa nás existujú ešte vnútorné rezervy. Ja teraz hlavne smerujem na sociálne programy vnútri armády, aby naši občania boli detailne informovaní o niektorých vymoženostiach, ktoré sú tu historicky dané, tak by tiež neboli úplne spokojní, a je otázka, akým spôsobom tieto benefity prispievajú napríklad k našej obranyschopnosti. Nie som o tom presvedčený. Možno opak je pravdou. Takže máme tu hriechy z minulosti, máme tu z hľadiska konceptu a ďalších členských krajín, a dokonca počul som to aj v Spojených štátoch – výraz, ktorý sa volá smart defence, to znamená, naozaj snažiť sa za menej peňazí viac muziky. Máme tu po rokoch rozhodnutie, ktoré, ja nechápem, prečo to tak muselo dlho trvať, ale máme konečne preukázateľné znaky spolupráce česko-slovenských ozbrojených síl. Je predsa úplne jasné, že takéto malé armády z hľadiska početnosti sú schopné za lepšie ceny obstarávať veľmi drahú vojenskú techniku a vedia z hľadiska deľby práce dosahovať proste synergie. Viedli sa dlhoročné spory o tom, či krajina našej veľkosti má mať vlastné letectvo z hľadiska povedzme stíhacieho letectva. Čiže je tu mnoho vecí, ktoré sú tu nazhromaždené z hľadiska aj takých historických atavizmov a z hľadiska ešte sentimentálnych spomienok na veľké Československo. To si dovolím tiež pripomenúť. Ale musím povedať, že ak to všetko vyjde, tak ja neviem, možno kolegovia z opozície sa na toto nebudú dobre pozerať, ale možno sa ministrovi Glváčovi podarí v tomto ťažkom ekonomickom období preraziť ten začarovaný kruh a ak sa naplnia dohody o spoločnom chránení iba z hľadiska gripenov spolu s Českou republikou, ak sa podarí dopravnú leteckú vojenskú techniku zabezpečiť, ak sa podarí dosiahnuť dohodu medzivládnu s vládou Spojených štátov amerických na výzbroji vrtuľníkovej techniky a ďalších a ďalších prezbrojovacích programov, ktorých väčšina – to musím proste podotknúť a pochváliť rezort obrany – je v rámci kapitoly, v rámci tej skromnej kapitoly, o ktorej hovoríte, tak z tohto pohľadu minister Glváč môže vstúpiť do histórie ministerstva obrany a vôbec našich ozbrojených síl s veľmi, veľmi pozitívnym odkazom. Ja nie som zástanca čarovných percent a čísel tu. Podporím alebo pripomeniem to, čo povedal pán poslanec Duchoň. V roku 2004 zodpovedala približne tá istá čiastka v absolútnom vyjadrení dvom percentám hrubého domáceho produktu. Dnes táto čiastka reprezentuje jedno percento hrubého domáceho produktu. Áno, Slovensko patrí ku krajinám, ktoré rekordne z hľadiska svojej ekonomiky rástli posledných 10 rokov, čo je, samozrejme, veľmi dobré a má to svoje pozitívne efekty z hľadiska životnej úrovne, dobiehania našej úrovne z hľadiska porovnávania sa našich ľudí so životnou úrovňou v západnej Európe, ale má to to negatívum, že nestíhame udržiavať tempo z hľadiska čarovného percenta. Ja mám za sebou rozhovory, pán poslanec Šebej určite bude rozumieť aké, z hľadiska napríklad diplomatov Spojených štátov amerických alebo Veľkej Británie, ktorým naozaj záleží na tom, aby sme plnili čím viac náš záväzok vyšších obranných výdavkov, ale som presvedčený, že ide o kvalitu míňania. V tomto prípade ide viac ako inde o kvalitu míňania a z tohto pohľadu jasne uprednostňujeme investície do modernizácie alebo do prezbrojovania, ak to chcete tak nazvať, a do väčšej kvality z hľadiska aj personálneho zabezpečenia. Viete, že rezort obrany sa dlhý čas musel zaoberať aj otázkou veľkej časti civilných zamestnancov a dodnes, a to je už mierna kritika, vojenské objekty strážia civilné strážne služby a toto teda považujem, toto považujem za kacírstvo a prílišný luxus. Takže problémy tu máme. Ja si naozaj, pán poslanec Šebej, neviem predstaviť v tejto situácii, kde z hľadiska kvality alebo konkurencieschopnosti je stav verejných financií v dnešnej dobe jednou z veľmi dôležitých súčastí, neviem si predstaviť ešte väčší náskok z hľadiska priorít, ako je napr. v tomto roku, z hľadiska financovania priorít rezortu obrany, pretože naozaj z pohľadu vášho to hovorím, na obranu. Z pohľadu iných rezortov, iných záujmov, tu musím možno skloniť s hanbou hlavu, ale z hľadiska vládneho návrhu rozpočtu, ktorý stále tu máte vlastne pred sebou, tak bez tých pozmeňovacích návrhov, ktoré boli prijaté na gestorskom výbore, de facto víťazom roka je rezort obrany, lebo medziročný nárast v absolútnom vyjadrení je najväčší. Áno, po prijatí pozmeňovacích návrhov tým víťazom bude rezort školstva z hľadiska dofinancovania alebo zvýšenia platov našich pedagógov, ktorých ste sa tiež jemne dotkli, ale zatiaľ proste nevieme poskytnúť viac a asi nevieme poskytnúť ani viac z pohľadu všeobecného konsenzu. A tam si myslím, že ste správne smerovali z hľadiska toho, aby sme pochopili, kde sme a v akej situácii sa nachádzame. Z hľadiska ďalších vašich príspevkov, z hľadiska akadémie, ja som sa už vyjadril a stále si myslím, že z vás hovorí aj človek, ktorý pôsobil v Akadémii vied. Ďakujem veľmi pekne.